Minkä tv-sarjan katsoisit seuraavaksi? Pelkästään Yhdysvalloissa tulee tänä vuonna katsottavaksi noin 500 uutta draama- ja komediasarjaa.

Tv- ja elokuvatoimittaja Janne Sundqvist kokosi kahdeksanosaisen oppaan alkaneen vuoden sarjoihin.

1. Vuoden odotetuimmat: Twin Peaks, Star Trek ja pornodraama The Deuce

Tänä vuonna eniten kiinnostusta herättäneet tv-draamat ovat uusia versioita jostakin tutusta mutta vähemmän turvallisesta.

Odotetuin tapaus on Twin Peaksin paluu tv-ruuduille yli 25 vuoden jälkeen. Sarjan uusi kausi on pidetty visusti salassa eikä siitä tiedetä edes ensi-iltapäivää. Sen verran tiedetään, että tarina tapahtuu meidän ajassamme ja että mukana on vanhojen suosikkien lisäksi noin 200 uutta näyttelijää. Vielä ei tiedetä, mikä kanava tai palvelu esittää Twin Peaksin uudet jaksot Suomessa.

Star Trek: Discovery sijoittuu aikaan ennen alkuperäisen 1960-luvun Star Trekin tapahtumia. Sarjan on luvattu palauttavan alkuperäisen sarjan hengen, joka viime vuosien elokuvista on kadonnut. Discovery esittelee uuden avaruusaluksen ja sen miehistön, johon kuuluu (viimeisimmän Star Trek -elokuvan tavoin) sarjan ensimmäinen avoimesti homo upseeri. Oli jo aikakin, kun kuitenkin jo 1960-luvulla kyseisessä sarjassa esitettiin ensimmäistä kertaa televisiossa mustan ja valkoisen henkilön välinen suudelma. Toukokuussa ensi-iltaan tulevan sarjan esittää Suomessa Netflix.

Eräänlainen paluu on myös The Deuce, joka on David Simonin (The Wire – Langalla, Treme) uusin luomus. 1970-luvun New Yorkiin ja pornoteollisuuden alkuaikoihin sijoittuvan sarjan odotetaan tekevän aiheelleen saman, mitä The Wire teki huumekaupasta ja poliisintyöstä kertoville tarinoille. Pääosissa nähdään Maggie Gyllenhaal ja James Franco, joka näyttelee kaksosia. The Deucen ensi-ilta ei ole vielä tiedossa. Sarjan esittää Suomessa HBO Nordic.

2. Missä on seuraava True Detective tai Mad Men?

Viihdeteollisuus etsii uusia menestyksiä sen perusteella, mikä on menestynyt aiemmin. Tv-sarjojen valtavan määrän takia kisa manttelinperijöistä on erityisen kova.

Helmikuussa nähtäväksi tulevaa Big Little Liesia (HBO) on veikattu uudeksi True Detectiveksi, jonka pääosassa ovat kerrankin naiset. Seksiä, valheita ja lähisuhdeväkivaltaa käsittelevä draama perustuu Liane Moriartyn romaaniin. Sarjan pääosissa nähdään Reese Witherspoon, Nicole Kidman ja Shailene Woodley. Big Little Lies saa ensi-iltansa helmikuussa.

Big Little Liesia on veikattu uudeksi True Detectiveksi. HBO Nordic

Tammikuussa ensi-iltansa saa elokuvaohjaaja Paolo Sorrentinon ohjaama The Young Pope (HBO), joka lupaa räävitöntä menoa Vatikaanissa. Nuorta, ketjupolttavaa ja muutenkin ristiriitaista ensimmäistä amerikkalaista paavia näyttelee Jude Law.

Ohjaaja-tuottaja David Fincheriltä (Seitsemän, House of Cards) nähdään Mindhunter (Netflix), jossa FBI-agentit käyttävät vangittuja sarjamurhaajia apunaan toisten sarjamurhaajien kiinniottamisessa.

American Horror Storyn luojan Ryan Murphyn uusi sarja Feud kuvaa kullakin kaudellaan jotakin kuuluisaa riitaa. Ensimmäisellä kaudella on luvassa filmitähtien välistä vihanpitoa, kun Joan Crawfordin ja Betty Davisin riita huipentuu What Ever Happened to Baby Jane? -elokuvan kuvauksissa. HBO tuo sarjan Suomeen myöhemmin tänä vuonna.

Murphyn edellisen American Crime Story: The People V. O.J. Simpson -sarja on nyt nähtävissä Suomessa Netflixillä. Sarja kahmi viime vuonna lähes kaikki mahdolliset palkinnot Yhdysvalloissa.

Historiallista juonittelua tarjoaa Taboo. Tom Hardy esittää kuolleeksi luultua rikkaan kauppiaan poikaa, joka palaa Britanniaan kosto mielessään. 1800-luvun alun trillerin hämärä taustavoima on Itä-Intian kauppalaivasto. Sarja tulee tammikuussa HBO Nordicin valikoimaan.

3. Villejä fantasioita tulevaisuudesta, nykyajasta ja historiasta

Heti tammikuun alussa nähdään visuaalisesti häikäisevistä (mutta juoneltaan ontuvista) elokuvista tunnetun ohjaaja Tarsem Singhin (mm. The Cell, The Fall) Emerald City. Ihmemaa Ozin aikuisemmassa versiossa poliisi-Dorothy ja robottikoira Toto kohtaavat erilaisen ihmemaan. Suomen esittäjästä ei ole ainakaan vielä tietoa.

Vuoden odotetuin fantasiasarja on Neil Gaimanin romaaniin perustuva American Gods, jossa keskuudessamme elävät vanhat jumalat aloittavat sodan uuden ajan jumalia vastaan. HBO kehitteli sarjaa pitkään, mutta luopui siitä käsikirjoituksen ongelmien takia. Starz-kanavalla on nyt mahdollisuus näyttää kyntensä. Fanien miellyttäminen ei tule olemaan helppoa, sillä jo päähenkilön ihonväri synnytti kinastelua. Suomen esittäjästä ei ole tietoa.

Elisabeth Moss esittää palvelijatarta, joka ryhtyy kapinaan Orjattaresi-romaaniin perustuvassa The Handmaid´s Tale -sarjassa. AOP

Tieteiskirjallisuuden feministiseen klassikkoon, Orjattaresi-romaaniin perustuva The Handmaid´s Tale saa ensi-iltansa huhtikuussa. Sarja kertoo tulevaisuudesta, jossa Amerikkaa hallitsee naiset synnytyskoneiksi alistanut uskonnollinen hallinto. Elisabeth Moss (mm. Mad Men) esittää palvelijatarta, joka ryhtyy kapinaan. Suomen esittäjästä ei ole tietoa.

Orjattaresi lisäksi kirjailija Margaret Atwoodin toinenkin romaani kääntyy tänä vuonna tv-sarjaksi. Alias Grace (Netflix) on historiallinen murhamysteeri, jonka tekijäjoukkoon kuuluvat muun muassa näyttelijä Anna Paquin ja elokuvaohjaaja Sarah Polley.

4. Supersankareita vaikka muille jakaa

Supersankarit ovat rynnineet valkokankaiden lisäksi myös pienille ruuduille. Sarjakuvayhtiöt Marvel ja DC ovat ulottuneet kilpailunsa elokuvien lisäksi televisiosarjoihin. Televisiossa tarinat ovat olleet elokuvia synkempiä, mutta muuhun tv-draamaan verrattuna asteen yllätyksettömämpiä. Kiinnostavia avauksia löytyy kuitenkin myös supervoimaisten joukosta.

Ainakin Netflixin tuottamia Marvelin sankareiden sarjoja on kehuttu elokuvaversioita uskottavammiksi. Tähän mennessä oman sarjansa ovat saaneet Daredevil, Jessica Jones ja Luke Cage. Maaliskuussa joukkoon liittyy mystisiä voimia saanut itämaisten taistelulajien mestari Iron Fist, jonka sarjaa on jo ennen ensi-iltaa ehditty syyttää kulttuurisesta omimisesta (siirryt toiseen palveluun).

Myöhemmin tänä vuonna nähdään yhden miehen kostoretkellä olevan Tuomarin oma sarja The Punisher. Loppuvuodesta koko hulabaloo huipentuu Marvel-sankareiden yhteiseen Netflix-sarjaan The Defenders, jossa aiempien sarjojen sankarit lyövät hynttyyt yhteen taistelussa Sigourney Weaverin esittämää vihollista vastaan.

Supertelevision kiinnostavin kokeilu tulee DC:ltä. Omat katsojakuntansa löytäneet Arrow ja Flash saavat helmikuussa rinnalleen komediasarjan tavallisista ihmisistä supersankareiden maailmassa. Powerless-sarjan miljöönä on vakuutusyhtiö, joka käsittelee supervoimista aiheutuneita tuhoja. Suomen esittäjää ei ole tiedossa.

Legion saattaa olla vuoden yllättäjiä. Fox

Todellinen yllättäjä voi olla takavasemmalta tuleva Legion. Marvelin X-Men-tarinoissa esiintyneeseen antisankariin perustuva sarja kertoo voimakkaasta mutantista, joka kuulee ääniä ja luulee olevansa skitsofreeninen. Helmikuussa Foxilla alkavalta sarjalta sopii odottaa muutakin kuin komeita taisteluja, sillä sen tekijä on Fargo-sarjan luoja Noah Hawley.

ABC-kanava tuo epätasaisen Agents of S.H.I.E.L.D:n rinnalle Marvel´s Inhumans -sarjan. Eristäytyneen superryhmän piti alun perin saada oma elokuva, mutta se hyllytettiin. Tilalla nähtävän sarjan ensimmäiset jaksot esitetään kesällä IMAX-teattereissa, mikä tarkoittanee näyttävää toimintaa. Suomen esittäjää ei tiedetä.

5. Pako, 24 ja muut jatko-osat

Tv-draaman valtava määrä johtaa siihen, että uudet sarjat katoavat helposti massaan. Siksi tuotantoyhtiöt perustavat uusia sarjoja mielellään jonkin katsojille jo tutun aiheen ympärille. Tästä syystä tänäkin vuonna vanhoja, jo kuopattuja sarjoja elvytetään ja niiden sivuhenkilöille kehitetään omia spinoff-sarjoja.

Nimekkäimmän paluun tittelistä kisaa kaksi toimintasarjaa. Pako (Prison Break) palaa tarinalla, jossa kuolleeksi luultu Michael Scofield löytyy ja häntä lähdetään pelastamaan jemeniläisestä vankilasta. 24: Legacy -sarjassa ongelmiin joutuneella sotasankarilla on tuttuun tapaan vuorokausi aikaa pelastaa Yhdysvallat terroristeilta.

Legacy nähdään helmikuussa Nelosen Ruutu+ -palvelussa ja toukokuussa Livillä. Paon Suomen esittäjästä ei ole tietoa.

Top of the Lake saa toisen kautensa. Top of the lake

Taiteellisempaa rikosdraamaa haikailevat ilahtunevat tiedosta, että Jane Campionin Top of the Lake saa jatkoa. Elisabeth Moss palaa päärooliin sarjan kakkoskaudella. Suomen esittäjästä ei ole tietoa.

Spinoff-sarjojen tämänhetkinen kuningas Better Call Saul jatkuu Netflixillä. Sarjan kolmannella kaudella sarjassa nähdään lisää Breaking Badistä tuttuja henkilöitä.

Toinen huomionarvoinen spinoff-sarja on viime vuonna päättyneen The Good Wifen sivupolkua jatkava The Good Fight.

6. Vanhat hitit pitävät pintansa

Uusien ja tauolta palaavien sarjojen lisäksi televisio on täynnä jo ennestään hyväksi todettuja tarinoita. Tämän hetken menestyssarjoista ainoa, jota ei nähdä ensi vuonna, on Westworld. Sen toinen kausi on luvassa vuonna 2018.

Tavallista kauemmin joudutaan odottamaan myös Game of Thronesia, jonka toiseksi viimeinen kausi nähdään HBO:lla vasta kesällä. Tuleva kausi on vain seitsemän jakson mittainen, mutta odotettavissa on rivakkaa juonenpäiden solmimista, sillä tekijöillä on enää kaksi kautta aikaa saada Westerosin valtataistelu päätökseen.

Toinen sarja, joka alkaa huipentua kohti loppuaan on kylmän sodan vakoiludraama The Americans. Myös siitä on luvassa toiseksi viimeinen kausi. Pienen mutta sitäkin vannoutuneemman yleisön sarjaa on kehuttu jopa 2010-luvun parhaaksi tv-draamaksi. Suomessa sarjaa esittää MTV3.

The Americansia on kehuttu jopa 2010-luvun parhaaksi tv-draamaksi. The Americans Wiki

The Americansin tittelin haastaja The Crown (Netflix) saa tänä vuonna toisen kauden. Kuningatar Elisabetin tarinan jatkoa kuvataan parhaillaan Lontoossa. Uusi kausi ilmestyy Netflixiin todennäköisesti marraskuussa.

Suositun romanttisen aikamatkadraaman Outlanderin kolmas kausi käsittelee aiempia kausia enemmän aikamatkustukseen liittyviä teemoja. Sarjan toinen ja kolmas kausi nähdään tänä vuonna Ylellä.

Netflixin kaksi muuta tämän vuoden hittiä Stranger Things ja Black Mirror saavat nekin seuraavat kautensa todennäköisesti kesällä ja loppuvuodesta. Niistä jälkimmäinen on osoitus siitä, että lopetettu ja fanien surema sarjakin voi saada uuden elämän.

7. Komediat painivat vakavien aiheiden kimpussa

Tv-draaman nykyisen kultakauden isoimmat menestykset ovat olleet yllätyksiä. Jos seuraavan menestyksen arvaaminen on draaman suhteen vaikeaa, niin komedioiden osalta se on lähes mahdotonta.

Viimeisin suurmenestys, vakavan aiheen komediasarja Transparent on Suomessa jo kahden suoratoistopalvelun ohjelmistossa. ViaPlayllä on kuitenkin yksinoikeus sarjan uusimpaan kauteen. Se tarkoittaa, että Amazonin tuottaman Transparentin (ja Mozart in the Junglen) jaksot esitetään ViaPlayllä vuosi ennen kuin Amazon voi näyttää niitä juuri Suomeen rantautuneessa Prime-palvelussaan.

Poliittinen satiiri kiinnostaa Yhdysvaltain presidentinvaalien jälkeen. Julia Louis-Dreyfus esittää nimiroolia komediasarjassa Rouva varapresidentti. Veep

Yhdysvaltain presidentinvaalien jälkeen on erityisen kiinnostavaa nähdä, miten maassa tehty poliittinen satiiri reagoi tapahtuneeseen. Esimerkiksi naispresidentin elämästä kertovan Rouva varapresidentin (Veep, HBO) käsikirjoittajilla on edessä kovia haasteita, kun maan politiikka on paljastunut absurdimmaksi kuin sitä käsittelevät koomikot ovat osanneet kuvitella.

Kiinnostava erikoisuus on koomikko Jim Carreyn kehittämä sarja I´m Dying Up Here. 1970-luvun standup-klubista kertova sarja ei ole varsinaisesti komedia, vaan draamasarja, joka näyttää myös koomikon elämän varjopuolet. Suomen esittäjästä ei ole tietoa.

Paluun tv-ruutuun tekee Larry David, jonka Curb Your Enthusiasm (HBO Nordic) saa kuuden vuoden tauon jälkeen yhdeksännen kautensa.

Älykästä komediaa kaipaavia ilahduttaa Dear White People (Netflix). Samannimiseen elokuvaan perustuva sarja ottaa kantaa ihonväriin liittyviin kysymyksiin fiksusti ja hauskasti.

8. Tv-sarjoja koko perheelle

2000-luvun tv-draamat ovat enimmäkseen aikuisille suunnattuja. Tv-draaman kultakauden veturina toimineen kaapelikanava HBO:n suosio perustui siihen, ettei sen ohjelmien tarvinnut piitata ikärajoista. Nyt sarjoja on alettu tehdä kuitenkin myös koko perheelle.

Netflix tuo tammikuussa nähtäväksi A Series of Unfortunate Events -sarjan, joka perustuu suosittuihin Surkeiden sattumusten sarja -kirjoihin. Niissä seurataan Baudelairen orvoksi jääneitä sisaruksia, joiden holhooja kreivi Olaf yrittää juonitella itselleen lasten perinnön.

Ankronikka tulee taas. AOP

Disney tuottaa tälle vuodelle animaatiosarjat Big Hero 6 ja Kaksin karkuteillä (Tangled) -elokuvista. Ei kuitenkaan liene mikään yllätys, että myös vuoden 2017 kiinnostavin lastensarja on ruutuun palaava klassikko. 1990-luvulla televisiossa nähdyn Ankronikan (Ducktales) uudet jaksot vievät Roope-sedän ja veljenpojat metsästämään aarteita eri puolilla maailmaa. Sarjoja esitetään ainakin Yhdysvalloissa Disneyn omilla kanavilla.

Ankronikka-sarjan suomennettu tunnuslaulu summaa hyvin myös kenen tahansa katsojan kokemuksen valtavaksi paisuneen tv-sarjatarjonnan keskellä: ”joskus hyvää, joskus pahaa, (tähän uuden lempisarjasi nimi), wu-huu!”

Päivitetty: American Crime Story: People V. O.J. Simpson on nyt nähtävissä Suomessa Netflixillä

Korjattu nimi Betty Page nimeksi Betty Davis. Sunnuntaina 8.1. kello 14.55.